એક વાર્તા મેં વાંચી હતી. એમાં ત્રણ જુદા જુદા ધર્મને માનનારાઓની વાત હતી. આ ત્રણે જણા એકવાર એક દરિયાને કિનારે ભેગાં થયા. ત્રણે જણાનો ધર્મ જુદો હતો. દરિયાને કિનારે બેસી ત્રણે વાતો કરતાં હતા અને ચણા ખાતા હતા. એટલામાં એક જાણે પૂછ્યું કે આ દરિયાના તરંગો એકદમ વધી જાય, સમુદ્રમાં તોફાન થાય, પાણી બધું જમીન પર આવી જાય અને બધાને ડૂબાડી દે તો શું કરવું? એકદમ રસપ્રદ પ્રશ્ન ઊભો કર્યો પેલાએ કે સમુદ્રમાં તોફાન થાય અને બધું પાણી બહાર આવી બધાને ડૂબાડી દે તો? એટલે એમાંના એક જાણે કહ્યું કે એવું થાય તો હું તો મારા ધર્મ અનુસાર ભગવાનને પ્રાર્થના કરું કે મારા માટે સ્વર્ગના દરવાજા ખોલી દેજો, હું આવી રહ્યો છું. બીજાએ કહ્યું કે હું તો સમજીશ કે જે માલિકની મરજી. આટલું બધું પાણી આવે તો મરી જઈએ. બીજું તો શું કરીએ? બીજા બધાએ ત્રીજાને પૂછ્યું કે તું શું કરે? એટલે ત્રીજાએ કહ્યું કે હું તમારાં લોકો જેવું ન કરું, હું તો એવું કરું કે દરિયો તોફાન કરે છે તો તેના તળિયે જઈને જોઉં કે તળિયામાં શું છે?.